У пачатку снежня Сэлбі гуляў на чэмпіянаце Вялікабрытаніі — першым турніры Трайной кароны. У першым раўндзе ён ва ўпартым матчы сустрэўся з Рыкі Уолдэнам, які займаў 20-ы нумар у афіцыйным рэйтынгу. Снукерысты пайшлі на перапынак пасля першай сесіі з роўным лікам 4:4, і толькі пры ліку 5:5 у другой частцы паядынку Марк здолеў адарвацца ад апанента, выйграўшы тры партыі запар і давёўшы матч да перамогі з лікам 9:6. У другім раўндзе Сэлбі гуляў супраць шатландца Стывена Магуайра, які быў пасеяны пад пятым нумарам. Магуайр дамінаваў у першай сесіі матча, выканаўшы два соценныя брэйкі і скончыў палову з лікам 5:3 на сваю карысць, а ў пачатку другой гульнявой сесіі павялічыў адрыў да трох партый, аднак Сэлбі выйграў тры фрэймы запар пры ліку 4:7 і зраўняў лік. Тым не менш шатландскі снукерыст, які раней займаў другое месца ў рэйтынгу, пакінуў за сабой канцоўку матча і з серыямі ў 56 і 135 балаў перайграў Сэлбі на стадыі 1/8 фіналу. Пасля чэмпіянату Марк занімаў шостае месца ў сусветным рэйтынгу, дзякуючы ў першую чаргу паспяховым выступам на турнірах PTC. У пачатку 2011 года ён стаў пераможцам першай групы турніру Championship League, перайграўшы пераможцу чэмпіянату Вялікабрытаніі Джона Хігінса ў паўфінале (3:2) і Алістэра Картэра ў фінале (3:2) і забяспечыўшы сабе месца ў групе пераможцаў спаборніцтва. На другім турніры Трайной кароны, Мастэрс, Сэлбі нечакана саступіў у першым жа матчы Марку Кінгу з лікам 4:6, перапыніўшы такім чынам сваю серыю з трох фіналаў запар на гэтым турніры. На новым запрашальным турніры Shoot-Out, матчы якога складаліся з аднаго фрэйма з абмежаваным гульнявым часам, Марк саступіў Роні О'Салівану, які выйграў матч серыяй у 123 балы, у 1/8 фіналу.